Ага и чипчија
Дошао чипчија у аге некаквим послом, па га упита: како си с госпоцким здрављем, мој лијепи и златни ага? — Богме, одговори ага, ево видиш, остарио и већ ме издала снага, а од живота сам иншалах доста добро. Ага је био около својих 60 година, али једар у животу, пун меса и црвен у образу као тенац, па раја погледавши га рече му: нијеси ти још остарао мој ага! не дај Боже више старости. — Питам вас, је ли раја с овом ријечи благословио али проклео својега агу? — Богме је хтио рећи, да му Бог не да више муке ни слабијега здравља. — Јок, нијесте погодили! Раја рекавши: недај ти Боже више старости хтио је у срцу, да га Бог не поживи до дубље старости.

Референце

Извор 
Врчевић, В. 1868. Српске народне приповијетке понајвише кратке и шаљиве. Биоград: Српско учено друштво. стр. 208.

Српске народне приповетке
Народне шаљиве приче